Vlug gekanselleer ná gru-ontdekkingFoto: FlySafair ŉ Vlug van Durban na Johannesburg is Vrydagoggend eers vertraag en toe gekanselleer na ŉ gru-ontdekking op die vliegtuig. Die lugredery FlySafair het in ŉ verklaring gesê vlug FA 411 wat om 6:15 van die King Shaka Internasionale Lughawe sou vertrek is ná ŉ finale inspeksie gekanselleer. “Tydens die finale voorbereiding van die afvalbestuurstelsel vir die vertrek van vlug het ons tegniese bemanning ŉ fetus in die stelsel ontdek.” Die lugredery het onmiddellik die tersaaklike owerhede in kennis gestel sodat ŉ ondersoek gedoen kan word. Dit het tot gevolg gehad dat die vlug vertraag is en passasiers gevra is om die vliegtuig te verlaat. Passasiers is later op ander vlugte geakkommodeer nadat die vlug gekanselleer is. “Ons sal alles in ons vermoë doen om die owerhede in die nodige ondersoek te help en ons wil ons lojale kliënte bedank vir hul geduld met die gevolglike vertraging,” het Kirby Gordon, hoof van verkope en verspreiding by FlySafair, gesê. Die presiese omstandighede rondom die voorval is nog nie bekend nie.